FCK-manager Ståle Solbakken ønsker dommere frem for klubrepræsentanter i Fodboldens Disciplinærinstans.

Står det til FC Københavns manager, Ståle Solbakken, skal der ske en udskiftning af både medlemmer og arbejdsmetoder i Fodboldens Disciplinærinstans.

Det er det udvalg, som efter en superligakamp kan uddele og ophæve karantæner på baggrund af tv-billeder.

Udvalget tildelte onsdag FCK-angriber Federico Santander to spilledages karantæne som følge af en episode under superligakampen mod FC Nordsjælland søndag.

Ståle Solbakkens hårde kritik handler ikke om den sag, men er en generel kritik af instansen, understreger nordmanden.

»Disciplinærudvalget fungerer ikke. Hverken efter hensigten eller på nogen anden måde. Det er det mest mislykkede udvalg i dansk idrætshistorie,« siger Ståle Solbakken efter torsdagens FCK-træning.

Hvorfor?

»Sammensætningen. Der sidder medlemmer fra klubberne, det er jo helt hul i hovedet. Det siger sig selv, at man er inhabil, eller også kan man drage fordel af det.«

»Derudover gennemgår man ikke kampene på samme måde. Det er altid de kampe med flest kameraer, mest hype og opmærksomhed, som får opmærksomheden i udvalget.«

»I tillæg har man en formand, som er åbenmundet i medierne. Det giver en mindre tillid til udvalget, hvis man ser, at formanden udtaler sig i medierne. Vi som klub skal jo have besked fra udvalget, før medierne får det.«

»Jeg har en stærk fornemmelse af selv om det er umuligt at bevise at det er journalister, fans og sociale medier, som har stor påvirkningskraft på hvilke sager, som bliver taget op eller ikke taget op,« siger Solbakken.

Ud over en uafhængig formand og en uafhængig næstformand sidder AaB-direktør Stephan Schors, OB-sportsdirektør Jesper Hansen, FC Fredericia-direktør Stig Pedersen og tidligere superligaspiller Steven Lustü i disciplinærinstansen.

Ståle Solbakken ser hellere, at man får fodbolddommere ind i udvalget.

Hvordan skal disciplinærinstansen sættes sammen, hvis det står til dig?

»Udvalget skal være lige for alle, og det skal bestå af kompetente mennesker, som ikke har hjernen eller hjertet placeret hos en klub. De skal være neutrale, og de skal være stærke nok til ikke at lade sig præge af andres holdninger.«

»Det skal blandt andet bestå af eksdommere eller nuværende dommere som kan reglerne og har en fodboldfaglig kyndighed. Det bør være et krav.«

»Og så er det vigtigt, at alle kampe bliver vurderet til at være ligeværdige. Det kan ikke være sådan, at Horsens-Viborg bliver glemt, fordi tv har 28 ekstraudsendelser om en FCK-Brøndby-kamp,« siger Ståle Solbakken.

Disciplinærinstansens formand, Jens Hjortskov, beklager over for BT, at han mandag sagde, at det var usandsynligt, at instansen ville tage episoden omkring Federico Santander op. Tirsdag gjorde instansen det alligevel.

Formanden mener dog ikke, at det skyldes pres fra fans på sociale medier eller mediernes interesse.

»Det afgørende er ikke, hvad andre interessenter mener. Overhovedet ikke,« siger Jens Hjortskov til BT.

/ritzau/